b'\n_START_ARTICLE_\n55 S 55\n_START_PARAGRAPH_\n55 S 55 on suomalainen 1950-luvulla kehitetty kevyt sinko. Numerot singon nimess\xc3\xa4 merkitsev\xc3\xa4t putken kaliiberia millimetrein\xc3\xa4 ja k\xc3\xa4ytt\xc3\xb6\xc3\xb6nottovuotta._NEWLINE_Se kehitettiin korvaamaan jatkosodassa Saksasta hankitut panssarinyrkit ja panssarikauhut kantamaltaan ja l\xc3\xa4p\xc3\xa4isykyvylt\xc3\xa4\xc3\xa4n tehokkaammalla aseella. Singon korvasivat raskas kertasinko APILAS ja M72 LAW kevyt kertasinko.\n_START_SECTION_\nYleist\xc3\xa4\n_START_PARAGRAPH_\n55 S 55 on metallirakenteinen. Singon rungon p\xc3\xa4\xc3\xa4osat ovat putki ja suppilo, joka on irrotettava. Putkeen kiinnitet\xc3\xa4\xc3\xa4n liipasinkoneisto kahvoineen,t\xc3\xa4ht\xc3\xa4in ja olkatuki. Putkeen kuuluu posken suojus. Varusteisiin kuuluvat kantohihna, tarvittavat ty\xc3\xb6kalut ja putken suojakannet. Sinkoa k\xc3\xa4ytti kahden sotilaan ryhm\xc3\xa4, ampuja ja lataaja, mutta se oli yleisase. Periaatteena oli, ett\xc3\xa4 kukin sotilas osaisi k\xc3\xa4ytt\xc3\xa4\xc3\xa4 asetta tilanteen vaatiessa. Lataajaa varten oli selk\xc3\xa4\xc3\xa4n asetettava kantolaite, johon sopi 4 laukausta kuljetuskoteloissa. Ampuja kuljetti vastaavasti itse sinkoa koottuna._NEWLINE_S 55 on toimintaperiaatteeltaan rekyylit\xc3\xb6n tykki._NEWLINE_Ajopanoksen tulisuihku purkautui aseen suppilosta taaksep\xc3\xa4in. Suppilon etuosaan sijoitettu seula aiheutti paine-eron, joka l\xc3\xa4hetti ammuksen matkaan. Suurin osa rekyylist\xc3\xa4 kumoutui tulisuihkun ja ammuksen vastakkaisvoimista rakettiperiaatteen mukaisesti._NEWLINE_Ajopanoksen sytytti mekaanisesti nalli laukaisukoneiston iskurilla. Singolla ei voinut ampua suljetuissa tiloissa, sill\xc3\xa4 tulisuihku oli mahdollisesti tappava 7\xc2\xa0m:n et\xc3\xa4isyydelle ja vaara-alue oli n. 15 metri\xc3\xa4. Edullisimmat ampuma-asennot olivat maaten, polviasento tai valmistettu tuliasema._NEWLINE_Aseen pituus on 94 cm ja se painaa 8 kg. Putken kaliiperi on 55 millimetri\xc3\xa4. Sinkoon oli kolme ampumatarviketta jotka olivat ontelokranaatti, sirpalekranaatti ja harjoitusammus. T\xc3\xa4ht\xc3\xa4in oli optinen ja siin\xc3\xa4 oli korotus- ja ennakkomerkinn\xc3\xa4t. Parannetussa mallissa olivat lis\xc3\xa4ksi et\xc3\xa4isyydenmittausk\xc3\xa4yr\xc3\xa4t ja -viivasto. Suoraan sivulta et\xc3\xa4isyys mitattiin k\xc3\xa4yrien avulla sijoittamalla kohde niiden v\xc3\xa4liin jolloin korotusviiva osoitti et\xc3\xa4isyyden. Samalla ase suuntautui maaliin. Jos kohde n\xc3\xa4kyi suoraan edest\xc3\xa4 tai takaa, kohde sijoitettiin toisen k\xc3\xa4yr\xc3\xa4n ja korotusasteikon v\xc3\xa4liin jolloin korotusasteikko n\xc3\xa4ytti et\xc3\xa4isyyden. T\xc3\xa4m\xc3\xa4n j\xc3\xa4lkeen ase suunnattiin vastaavan korotusmerkin avulla kohteeseen. Jos kohde oli viistossa kulmassa, se sijoitettiin molempien k\xc3\xa4yrien v\xc3\xa4liin jolloin ase suuntautui samalla maaliin. Poikittaisviivat olivat ennakkoa varten liikkuvaan maaliin 10\xc2\xa0km/h portailla siten, ett\xc3\xa4 kaksi kokonaista viivaa vastasi 40\xc2\xa0km/h vaatimaa ennakkoa.\n_START_SECTION_\nAmmusten ominaisuuksia\n_START_PARAGRAPH_\nOntelokranaatti pystyi l\xc3\xa4p\xc3\xa4isem\xc3\xa4\xc3\xa4n 30 cm panssariter\xc3\xa4st\xc3\xa4. Ontelokranaatin halkaisija oli 88 mm. Vaikutus perustui suunnattuun r\xc3\xa4j\xc3\xa4hdysvaikutukseen, jonka teho ei riipu ampumaet\xc3\xa4isyydest\xc3\xa4 tai ammuksen l\xc3\xa4ht\xc3\xb6nopeudesta. Ammuksen paino oli 2,3 kg ja l\xc3\xa4ht\xc3\xb6nopeus 160 m/sek. Pisin mielek\xc3\xa4s ampumamatka panssariajoneuvoja vastaan oli 300 metri\xc3\xa4 ja liikkuvaan maaliin 200 metri\xc3\xa4. Sytytin toimi viel\xc3\xa4 20 asteen osumakulmassa. Vertailun vuoksi M-32 45 K - panssarintorjuntatykin panssarikranaatin l\xc3\xa4ht\xc3\xb6nopeus oli 760 m/sek ja l\xc3\xa4p\xc3\xa4isy 12\xe2\x80\x9342 mm 1000 m:n et\xc3\xa4isyydelt\xc3\xa4 riippuen panssarin kaltevuudesta ja osuman kulmasta._NEWLINE_Sirpaleammus oli tarkoitettu el\xc3\xa4v\xc3\xa4\xc3\xa4 voimaa tai ajoneuvoja vastaan. Sen l\xc3\xa4ht\xc3\xb6nopeus oli 160 m/sek ja paino 2,3 kg. Sytytin virittyi 15 m:n lennon aikana ja oli herkk\xc3\xa4toiminen. Ajopanos oli kuten ontelokranaatissa, mutta ontelor\xc3\xa4j\xc3\xa4hteen paikalla oli ter\xc3\xa4skuorinen putken muotoinen r\xc3\xa4j\xc3\xa4hde sytyttimineen. Sirpalekranaatin pisin ampumamatka oli 750 metri\xc3\xa4._NEWLINE_Harjoitusammus muistutti sirpaleammusta, mutta r\xc3\xa4j\xc3\xa4hdysaineen paikalla oli massa ja siin\xc3\xa4 oli valojuovapanos lentoradan seuraamiseksi._NEWLINE_Ammuksen lentorata oli kaareva. T\xc3\xa4m\xc3\xa4 ja hidas l\xc3\xa4ht\xc3\xb6nopeus tekiv\xc3\xa4t sen araksi tuulen vaikutukselle. Lentoradalla olevat oksat ja pensaat saattoivat poikkeuttaa ammuksen suunnan. Aseen laukaisu\xc3\xa4\xc3\xa4ni oli voimakas. Laukaistessa muodostuva tulisuihku ja sen nostattama lumi, p\xc3\xb6ly yms. sek\xc3\xa4 mahdollinen n\xc3\xa4k\xc3\xb6havainto ammuksesta paljastivat helposti tuliaseman. Ase pyrki ny\xc3\xb6kk\xc3\xa4\xc3\xa4m\xc3\xa4\xc3\xa4n ammuttaessa, mik\xc3\xa4 edellytti m\xc3\xa4\xc3\xa4r\xc3\xa4tietoista k\xc3\xa4sittely\xc3\xa4.'